何元靜以詩索花次韻詩尾致剪花之約
作者：周紫芝
朝代：宋

paragraphs: 城南有客身倦遊，飯無脫粟衣無裘。
短牆雨濕花木晚，窮巷草深籬落秋。
心常自許玉川輩，人言恐是原憲流。
千奴安得封君禄，偶有一花聊可目。
綵椽作架恐未暇，春到聽花飛上屋。
衡門無酒客不知，寒谷少春花更遲。
慇勤未足供一笑，慚愧煩君作好詩。
誰遣春風吹急雨，枝頭會見花無数。
夜窗月白得暗香，曉枕風微戰輕素。
已辦并州快剪刀，爲剪長條送春去。
君當釀酒買肥羔，莫倚匆匆陳草具。